ওই বুথের সহকারী প্রিসাইডিং কর্মকর্তা রিতেশ বিশ্বাস সাংবাদিকদের বলেন, ‘৪০ থেকে ৫০ জন যুবক জোর করে ঢুকে প্রায় ৪৫টি ব্যালটে সিল মেরে বাক্সে ঢুকিয়ে দিয়েছে। আমি আনসার ও পুলিশ ডেকেও তাদের ঠেকাতে পারিনি।' তিনি জানান, এই বুথে এর আগে ৫৫টি ভোট গ্রহণ করা হয়।
প্রিসাইডিং কর্মকর্তা মোহাম্মদ জিয়াউল হক সাংবাদিকদের বলেন, ‘আমরা এ ঘটনাটি রিটার্নিং কর্মকর্তাকে জানিয়েছি।' এই ব্যালটগুলো বাতিল করে দেওয়া হবে বলে মঞ্জুকে জানান তিনি।
আবুল কালাম আজাদ বলেন, ‘নির্বাচন সুষ্ঠুই ছিল। তিনি এসে গ্যাঞ্জাম শুরু করছেন।' তিনি অভিযোগ করেন, নজরুল ইসলাম মঞ্জু নৌকায় সিল মেরে তা ভিডিও করে সাংবাদিকদের দেখাচ্ছেন।
পরে বিক্ষোভ ও ‘নৌকা নৌকা' স্লোগানের মুখে নজরুল ইসলাম মঞ্জু গাড়ি নিয়ে বের হয়ে যান।
কেন্দ্রের দায়িত্বরত কর্মকর্তা জিয়াউল হক ঘটনার সত্যতা স্বীকার করে বলেন, ‘দুই বুথের ৮৫টি ব্যালট পেপার বাতিল করা হয়েছে। এই কেন্দ্রে মোট ভোটার সংখ্যার ১ হাজার ৯০৬টি। বর্তমানে কেন্দ্রের ছয়টি বুথের ভোটার উপস্থিতি কম। এর মধ্যে তিনটি বুথ ভোটার শুন্য।'
কেন্দ্রটি আওয়ামী লীগ মেয়র প্রার্থী তালুকদার আব্দুল খালেক বাড়ির সামনে অবস্থিত। এখানে বিএনপির কোনো পোলিং এজেন্টদের দেখা যায়নি।